CELEX: 52015PC0416
Language: lt
Date: 2015-09-03
Title: Pasiūlymas TARYBOS ĮGYVENDINIMO SPRENDIMAS kuriuo iš dalies keičiamas Įgyvendinimo sprendimas 2013/54/ES, kuriuo Slovėnijai leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio

EUROPOS KOMISIJA
            Briuselis, 2015 09 03
            COM(2015) 416 final
            2015/0185(NLE)
            Pasiūlymas
            TARYBOS ĮGYVENDINIMO SPRENDIMAS
            kuriuo iš dalies keičiamas Įgyvendinimo sprendimas 2013/54/ES, kuriuo Slovėnijai leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio 
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               •Pasiūlymo pagrindas ir tikslai
            
            
               
                  Pagal 2006 m. lapkričio 28 d. Direktyvos 2006/112/EB dėl pridėtinės vertės mokesčio bendros sistemos (toliau – PVM direktyva) 395 straipsnio 1 dalį Taryba, remdamasi Komisijos pasiūlymu, gali vieningai leisti bet kuriai valstybei narei imtis specialių priemonių, nukrypstant nuo tos direktyvos nuostatų, kad būtų supaprastinta PVM rinkimo procedūra arba užkirstas kelias tam tikrų formų mokesčių slėpimui ar vengimui.
               
               
                  2015 m. gegužės 27 d. ir 2015 m. birželio 17 d. Komisijoje užregistruotais raštais Slovėnija paprašė leidimo apmokestinamiesiems asmenims, kurių metinė apyvarta yra ne didesnė kaip 50 000 EUR, ir toliau netaikyti PVM. Vadovaudamasi PVM direktyvos 395 straipsnio 2 dalimi, 2015 m. birželio 24 d. raštais Komisija kitoms valstybėms narėms pranešė apie Slovėnijos prašymą. 2015 m. birželio 25 d. raštu Komisija pranešė Slovėnijai, kad turi visą prašymui įvertinti būtiną informaciją.
               
               
                  Bendrosios aplinkybės
               
               
                  Remiantis PVM direktyvos XII antraštinės dalies 1 skyriumi, valstybėms narėms suteikiama galimybė taikyti specialias smulkaus verslo įmonėms skirtas schemas, be to, jos gali nuo PVM atleisti apmokestinamuosius asmenis, kurių metinė apyvarta nesiekia tam tikros ribos. Ši išimtis reiškia, kad apmokestinamasis asmuo neturi taikyti pardavimo PVM ir todėl negali atskaityti pirkimo PVM.
               
               
                  Remiantis PVM direktyvos 287 straipsnio 15 dalimi, Slovėnija gali atleisti nuo PVM apmokestinamuosius asmenis, kurių metinė apyvarta yra ne didesnė kaip 25 000 EUR sumai lygiavertė suma nacionaline valiuta.
               
               
                  2012 m. Slovėnija paprašė nukrypti leidžiančios nuostatos, kad supaprastintų smulkiųjų prekybininkų PVM prievoles ir nacionaliniam mokesčių administratoriui būtų lengviau rinkti PVM mokestį. 2013 m. sausio 22 d. Tarybos įgyvendinimo sprendimu 2013/54/ES Taryba leido Slovėnijai nuo PVM atleisti apmokestinamuosius asmenis, kurių metinė apyvarta iki 2015 m. gruodžio 31 d. yra ne didesnė kaip 50 000 EUR. Ši priemonė apmokestinamiesiems asmenims nėra privaloma. Remdamasi šia patirtimi Slovėnija paprašė pratęsti tos priemonės galiojimą (ta priemonė ir toliau bus neprivaloma apmokestinamiesiems asmenims).
               
               
                  Remiantis Slovėnijos pateikta informacija, 2013 m. pabaigoje 51,45 % PVM mokėtojų apmokestinama apyvarta buvo mažesnė nei 50 000 EUR, o jų PVM pajamos sudarė tik 1 % visų PVM pajamų. Be to, PVM mokėtojais įregistruotų apmokestinamųjų asmenų, kurių apyvarta yra 25 000–50 000 EUR, skaičius mažėjo ir 2013, ir 2014 m. Tai reiškia, kad supaprastinimo priemone naudojasi vis daugiau mažųjų įmonių.
               
               
                  Remiantis Slovėnijos pateikta informacija, atrodo, kad priemonės poveikis galutinio vartojimo etape surenkamo PVM mokesčio pajamoms yra nedidelis.
               
               
                  Todėl nukrypti leidžiančios nuostatos galiojimą siūloma pratęsti bent iki 2018 m. gruodžio 31 d. arba kol įsigalios direktyva dėl metinės apyvartos ribos, kurios nesiekiantys apmokestinamieji asmenys gali būti atleidžiami nuo PVM.
               
            
            
               •Suderinamumas su toje pačioje politikos srityje galiojančiomis nuostatomis
            
            
               
                  Panašios nukrypti leidžiančios nuostatos buvo suteiktos ir kitoms valstybės narėms.
               
            
            
               •Suderinamumas su kitomis Sąjungos politikos sritimis
            
            
               
                  Priemonė atitinka su mažosiomis įmonėmis susijusius Sąjungos tikslus, kaip nustatyta Komisijos komunikate „Visų pirma galvokime apie mažuosius“. Europos iniciatyva „Small Business Act“ (2008 m. birželio 25 d. COM(2008) 394).
               
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
            
               
                  PVM direktyvos 395 straipsnis.
               
            
         
         
            
               •Subsidiarumo principas (neišimtinės kompetencijos atveju) 
            
            
               
                  Pasiūlymas priklauso išimtinei Europos Sąjungos kompetencijai. Todėl subsidiarumo principas netaikomas.
               
            
            
               •Proporcingumo principas
            
            
               
                  Pasiūlymas atitinka proporcingumo principą dėl toliau nurodytų priežasčių.
               
               
                  Šis sprendimas yra susijęs su valstybei narei jos pačios prašymu suteiktu leidimu ir nesukuria prievolės.
               
               
                  Atsižvelgiant į ribotą šios nukrypti leidžiančios nuostatos taikymo sritį, speciali priemonė yra proporcinga siekiamam tikslui.
               
            
            
               •Priemonės pasirinkimas
            
            
               
                  Siūloma priemonė – Tarybos įgyvendinimo sprendimas.
               
               
                  Pagal PVM direktyvos 395 straipsnį nukrypti nuo įprastinių PVM taisyklių galima tik Komisijos pasiūlymu vieningai leidus Tarybai. Be to, Tarybos sprendimas yra tinkamiausia priemonė, nes jis gali būti skirtas atskiroms valstybėms narėms.
               
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               •Ex-post vertinimas / galiojančių teisės aktų tinkamumo patikrinimas
            
            
               
                  Netaikoma.
               
            
            
               •Konsultacijos su suinteresuotosiomis šalimis
            
            
               
                  Netaikoma.
               
            
            
               •Tiriamųjų duomenų rinkimas ir naudojimas
            
            
               
                  Nepriklausomo tyrimo neprireikė. 
               
            
            
               •Poveikio vertinimas
            
            
               
                  Pasiūlymu dėl Tarybos įgyvendinimo sprendimo siekiama pratęsti supaprastinimo priemonės, kuria panaikinama daug PVM prievolių įmonėms, kurių metinė apyvarta yra ne didesnė kaip 50 000 EUR, todėl ji gali padėti sumažinti administracinę naštą įmonėms ir padaryti teigiamą poveikį mokesčių administravimui (didelio poveikio visoms PVM pajamoms ji neturės). Dėl siauros nukrypti leidžiančios nuostatos taikymo srities ir riboto jos taikymo laikotarpio, bet kuriuo atveju poveikis bus nedidelis.
               
            
            
               4.POVEIKIS BIUDŽETUI
            
            
               
                  Pasiūlymas ES biudžetui poveikio neturi, nes Slovėnija apskaičiuos kompensaciją pagal Tarybos reglamento (EEB, EURATOMAS) Nr. 1553/89 6 straipsnį.
               
            
         
         
            
               5.KITI ELEMENTAI
            
            
               
                  Pasiūlyme numatyta laikino galiojimo sąlyga. Automatinis šiai nukrypti leidžiančiai nuostatai nustatytas terminas – 2018 m. gruodžio 31 d.
               
            
            
               2015/0185 (NLE)
            
            
               Pasiūlymas
            
            
               TARYBOS ĮGYVENDINIMO SPRENDIMAS
            
            
               kuriuo iš dalies keičiamas Įgyvendinimo sprendimas 2013/54/ES, kuriuo Slovėnijai leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio 
               
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, 
            
            
               atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos
                  1
               , ypač į jos 395 straipsnio 1 dalį,
            
            
               atsižvelgdama į Europos Komisijos pasiūlymą,
            
            
               kadangi:
            
            
               (1)pagal Direktyvos 2006/112/EB 287 straipsnio 15 dalį Slovėnijai leidžiama nuo pridėtinės vertės mokesčio (PVM) atleisti apmokestinamuosius asmenis, kurių metinė apyvarta yra ne didesnė kaip 25 000 EUR;
            
            
               (2)Tarybos įgyvendinimo sprendimu 2013/54/ES
                  2
                Slovėnijai buvo leista iki 2015 m. gruodžio 31 d., taikant nukrypti leidžiančią nuostatą, nuo PVM atleisti apmokestinamuosius asmenis, kurių metinė apyvarta yra ne didesnė kaip 50 000 EUR;
            
            
               (3)2015 m. gegužės 27 d. ir 2015 m. birželio 17 d. Komisijoje užregistruotais raštais Slovėnija paprašė toliau leisti taikyti priemonę, kuria nukrypstama nuo Direktyvos 2006/112/EB 287 straipsnio 15 punkto, siekdama ir toliau nuo PVM atleisti apmokestinamuosius asmenis, kurių metinė apyvarta yra ne didesnė kaip 50 000 EUR. Taikant tą priemonę apmokestinamieji asmenys toliau būtų atleidžiami nuo tam tikrų ar visų su PVM susijusių prievolių, nurodytų Direktyvos 2006/112/EB XI antraštinės dalies 2–6 skyriuose;
            
            
               (4)2015 m. birželio 24 d. raštais Komisija kitoms valstybėms narėms pranešė apie Slovėnijos prašymą. 2015 m. birželio 25 d. raštu Komisija pranešė Slovėnijai, kad turi visą prašymui įvertinti būtiną informaciją;
            
            
               (5)remiantis Slovėnijos pateikta informacija, 2013 m. pabaigoje 51,45 % PVM mokėtojų apmokestinama apyvarta buvo mažesnė nei 50 000 EUR ir sudarė tik 1 % visų PVM pajamų;
            
            
               (6)atsižvelgiant į tai, kad dėl šios didesnės ribos sumažėjo mažųjų įmonių PVM prievolės, nors tokios įmonės ir toliau gali pasirinkti taikyti įprastines PVM procedūras, kaip nustatyta Direktyvos 2006/112/EB 290 straipsnyje, reikėtų leisti Slovėnijai tą priemonę taikyti papildomu nustatytos trukmės laikotarpiu;
            
            
               (7)nukrypti leidžianti nuostata nedaro poveikio Sąjungos nuosaviems ištekliams, gaunamiems iš PVM, nes Slovėnija apskaičiuos kompensaciją pagal Tarybos reglamento (EEB, EURATOMAS) Nr. 1553/89
                  3
                6 straipsnį; 
            
            
               (8)todėl Įgyvendinimo sprendimas 2013/54/ES turėtų būti atitinkamai iš dalies pakeistas,
            
            
               PRIĖMĖ ŠĮ SPRENDIMĄ: 
            
         
         
            
               1 straipsnis
            
            
               Įgyvendinimo sprendimo 2013/54/ES 2 straipsnio antroje pastraipoje data „2015 m. gruodžio 31 d.“ pakeičiama data „2018 m. gruodžio 31 d.“
            
            
               2 straipsnis
            
            
               Šis sprendimas skirtas Slovėnijos Respublikai.
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  OL L 347, 2006 12 11, p. 1.
               
               
                  
                     (2)
                  2013 m. sausio 22 d. Tarybos įgyvendinimo sprendimas 2013/54/ES, kuriuo Slovėnijai leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 22, 2013 1 25, p. 15).
               
               
                  
                     (3)
                  1989 m. gegužės 29 d. Tarybos reglamentas (EEB, Euratomas) Nr. 1553/89 dėl galutinių vienodų nuosavų išteklių, kaupiamų iš pridėtinės vertės mokesčio, surinkimo priemonių (OL L 155, 1989 6 7, p. 9).